"บลจ.วรรณ" ชี้ดอกเบี้ยต่ำหนุนกองธุรกิจอสังหาฯต่อเนื่อง
บลจ.วรรณมองแนวโน้มอัตราดอกเบี้ยโลกยังทรงตัวในระดับต่ำส่งผลดีต่อธุรกิจภาคอสังหาริมทรัพย์
16 พ.ค. 2559

บลจ.วรรณมองแนวโน้มอัตราดอกเบี้ยโลกยังทรงตัวในระดับต่ำส่งผลดีต่อธุรกิจภาคอสังหาริมทรัพย์
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า ในภาวะที่แนวโน้มอัตราดอกเบี้ยโลกยังทรงตัวในระดับต่ำ ส่งผลดีต่อธุรกิจภาคอสังหาริมทรัพย์ที่ได้รับประโยชน์จากรายได้ค่าเช่า โดยเฉพาะกองทุนรวมอสังหาริมทรัพย์ โดยปัจจุบันอัตราการจ่ายเงินปันผลเฉลี่ยของกองทุนรวมอสังหาริมทรัพย์ของประเทศไทยอยู่ประมาณ 5.35% ต่อปี ซึ่งสูงกว่าอัตราผลตอบแทนจากพันธบัตรรัฐบาลอายุ 10 ปี ที่ให้ผลตอบแทนเฉลี่ยประมาณ 1.69% ต่อปี 
"หากอัตราดอกเบี้ยนโยบายของประเทศหลักๆยังทรงตัวในระดับต่ำก็จะเอื้อต่อกองทุนรวมอสังหาริมทรัพย์ ซึ่งมีรายได้ค่าเช่าต่อไป และทำให้มีส่วนต่างของอัตราผลตอบแทนของกองทุนรวมอสังหาริมทรัพย์กับอัตราดอกเบี้ยยังคงดึงดูดความน่าสนใจของกองทุนรวมอสังหาริมทรัพย์"นายวิน กล่าว
นายวิน กล่าวอีกว่า นักลงทุนต้องติดตามทิศทางของอัตราดอกเบี้ยของสหรัฐฯ อย่างต่อเนื่อง ซึ่งในปลายสัปดาห์นี้จะมีการประกาศตัวเลขเศรษฐกิจออกมาเพิ่มเติม หากออกมาดีตลาดก็จะมีความกังวลต่อถึงความเป็นไปได้ที่จะปรับขึ้นอัตราดอกเบี้ยนโยบายในช่วงเดือน มิ.ย.  แต่หากไม่ปรับขึ้นอัตราดอกเบี้ยในการประชุมเดือนมิ.ย.นี้ โอกาสที่เฟดจะพิจารณาปรับขึ้นอัตราดอกเบี้ยอีกครั้งน่าจะเป็นในช่วงไตรมาส 4 ซึ่งจะลดปัจจัยกดดันให้ ธปท. ต้องเร่งการปรับขึ้นอัตราดอกเบี้ยนโยบายในประเทศ เพื่อรักษาส่วนต่างของอัตราดอกเบี้ยในประเทศและต่างประเทศ 
พร้อมกันนี้ บลจ.วรรณ ประกาศจ่ายเงินปันผลกองทุนรวมอสังหาริมทรัพย์ สำหรับผลดำเนินงานระหว่างวันที่ 1ม.ค. - 31 มี.ค. 2559 จำนวน 3 กองทุน ได้แก่ กองทุนรวมอสังหาริมทรัพย์ไทยอินดัสเตรียล 1 (TIF1) ในอัตราหน่วยลงทุนละ 0.1544  บาท  กองทุนรวมอสังหาริมทรัพย์ยูนิลอฟท์ (UNIPF) ในอัตราหน่วยลงทุนละ 0.175 บาท กองทุนรวมอสังหาริมทรัพย์บางกอก (BKKCP) ในอัตราหน่วยลงทุนละ 0.16 บาท 
ทั้ง 3 กองทุนกำหนดวันปิดสมุดทะเบียนพักการโอนหน่วยลงทุน เพื่อสิทธิในการรับเงินปันผล ในวันที่ 25 พ.ค. 2559 และจ่ายเงินปันผล ในวันที่ 9 มิ.ย. 2559